หน้าใหม่แห่เปิดบัญชีหุ้น4หมื่นบัญชี
ตลาดหุ้นไทยยังคงเดินหน้าทำสถิติสูงสุดใหม่ในรอบ 19 ปี
17 มี.ค. 2556

ตลาดหุ้นไทยยังคงเดินหน้าทำสถิติสูงสุดใหม่ในรอบ 19 ปี 
จากเงินไหลเข้าของนักลงทุนต่างชาติ ท่ามกลางมุมมองเชิงบวกต่อการฟื้นตัวของเศรษฐกิจสหรัฐ 
ล่าสุด วันที่ 15 มี.ค. ดัชนีทำระดับสูงสุดที่ 1,599.89 จุด ก่อนย่อตัวลงปิดที่ 1,598.13 จุด เพิ่มขึ้น 1.99% จากสัปดาห์ก่อน มูลค่าการซื้อขายเฉลี่ยต่อวันเพิ่มขึ้น 17.30% จากสัปดาห์ก่อนมาอยู่ที่ 72,816.47 ล้านบาท โดยนักลงทุนต่างชาติยังซื้อสุทธิ 
ขณะเดียวกันมูลค่าการซื้อขายต่อวันก็ทำสถิติสูงสุดนับตั้งแต่ก่อตั้งตลาดหลักทรัพย์ มีมูลค่าสูงถึง 86,277.65 ล้านบาท ในวันที่ 12 มี.ค. หากไม่นับรวมการซื้อขายหุ้นบริษัท ชิน คอร์ปอเรชั่น (INTUCH) เมื่อวันที่ 23 ม.ค. 2549 มีมูลค่าการซื้อขาย 9.4 หมื่นล้านบาท




 
จรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย เปิดเผยว่า นับจากต้นปี 2556 มีบัญชีซื้อขายหุ้นใหม่เกิดขึ้นแล้วร่วม 4 หมื่นบัญชี ขณะที่สัดส่วนของผู้ลงทุนบุคคลซื้อขายโดยเฉลี่ย 62% ซึ่งเป็นค่าเฉลี่ยสูงสุดในรอบ 5 ปีที่ผ่านมา โดยผลการวิจัยพบว่า 70% ของผู้เปิดบัญชีใหม่ มีอายุระหว่าง 26-40 ปี ซึ่งอยู่ในวัยทำงาน 
บจ.ฉวยขายหุ้นคืนโกยกำไร
ราคาหุ้นที่ปรับตัวขึ้นต่อเนื่อง ยังส่งผลให้บริษัทจดทะเบียน (บจ.) แห่นำหุ้นในโครงการซื้อหุ้นคืน นำหุ้นมาขายในกระดาน โดยนายพงษ์ศักดิ์ โล่ห์ทองคำ ประธานเจ้าหน้าที่บริหาร บริษัท เอสวีไอ (SVI) นำหุ้นซื้อคืนจำนวน 30.08 ล้านหุ้น ขายผ่านกระดานในตลาดหลักทรัพย์ เมื่อวันที่ 8 มี.ค.ที่ผ่านมา ในราคาหุ้นละ 4.98 บาท ทำให้บริษัทมีกำไรจากโครงการซื้อหุ้นคืนประมาณ 26.23 ล้านบาท
“บริษัทซื้อหุ้นตามโครงการซื้อหุ้นคืนเมื่อ ต.ค. 2554 คณะกรรมการมีมติให้ซื้อคืนจำนวน 55 ล้านหุ้น แต่ได้ซื้อคืนเพียง 30.08 ล้านหุ้น ที่ราคาเฉลี่ย 3.77 บาท เหตุที่ซื้อไม่ครบเพราะเกิดน้ำท่วม จึงหยุดซื้อ” ประธานเจ้า?น้าที่บริหาร กล่าว
อย่างไรก็ตาม การซื้อคืนถือว่าเป็นเรื่องที่ดีมาก เพราะนอกจากทำให้ราคามีเสถียรภาพในยามที่ตลาดหุ้นตกต่ำแล้ว ยังเป็นโอกาสเมื่อตลาดหุ้นกลับมารุ่งเรืองและเชื่อว่าสภาพตลาดหุ้นอย่างนี้ไม่ใช่จังหวะที่เหมาะสมในการซื้อหุ้นคืน
ขณะที่บริษัท ไทยรุ่งยูเนี่ยนคาร์ (TRU) ทยอยขายหุ้นที่ซื้อคืนในตลาดหลักทรัพย์แล้ว และปีนี้จะทำให้บริษัทได้รับผลดีจากการขายหุ้นที่ได้ซื้อคืนจำนวน 9.2 ล้านหุ้น โดยมีต้นทุนเฉลี่ย 5.10 บาท หากเทียบกับราคากระดานในปัจจุบันระดับ 13 บาท ทำให้บริษัทมีกำไรจากการขายหุ้นที่ได้ซื้อคืนครั้งนี้ประมาณ 70 ล้านบาท และยังมีบริษัทบริษัท ศิครินทร์ (SKR) ขายหุ้นคืนในกระดานล่าสุดจำนวน 1.41 แสนหุ้น ที่ราคา 27 บาท ได้รับเงินประมาณ 3.73 ล้านบาท ซึ่งบริษัทได้ซื้อหุ้นคืนจำนวนทั้งสิ้น 1.99 ล้านหุ้น
ก็ได้กำไรเช่นกัน เป็นต้น
ทั้งนี้ข้อมูลของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) พบว่า ณ สิ้นเดือน ก.พ. 2556 มีบจ.อีก 12 แห่ง ที่ได้ซื้อหุ้นคืนในช่วงก่อนหน้าและยังมีหุ้นซื้อคืนคงค้างอยู่ในบริษัท เช่น อาร์เอส (RS) จำนวน 17.70 ล้านหุ้น ซัสโก้ (SUSCO) จำนวน 40 ล้านหุ้น เด็มโก้ (DEMCO) จำนวน 6 ล้านหุ้น เคซีอี อีเลคโทรนิคส์ (KCE) จำนวน 14 ล้านหุ้น n 
สถาบันไม่ซื้อหุ้นคอร์รัปชัน
นักลงทุนสถาบัน 5 กลุ่ม ได้แก่ กองทุนบำเหน็จบำนาญข้าราชการ (กบข.) สำนักงานประกันสังคม สมาคมบริษัทหลักทรัพย์จัดการลงทุน สมาคมบริษัทหลักทรัพย์ และสมาคมประกันชีวิตไทย ซึ่งมีเม็ดเงินลงทุนรวมประมาณ 7 ล้านล้านบาท ร่วมลงนามเมื่อวันที่ 11 มี.ค. เพื่อประกาศจุดยืนต่อต้านการทุจริตคอร์รัปชัน โดยจะไม่ซื้อหุ้นบริษัทที่คอร์รัปชัน เพื่อให้เกิดบรรษัทภิบาล และยกระดับบริษัทจดทะเบียนไทยให้ปราศจากทุจริตคอร์รัปชัน
อนุมัติกองทุนบีทีเอสขาย ปชช.
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุมัติให้จัดตั้งกองทุนรวมโครงสร้างพื้นฐานระบบขนส่งมวลชนทางราง บีทีเอสโกรท (BTSGIF) เพื่อเสนอขายหน่วยลงทุนในครั้งแรกให้แก่ประชาชนทั่วไปจำนวน 5,788 ล้านหน่วย มูลค่าประมาณ 60,195-62,510 ล้านบาท ขึ้นกับราคาเสนอขายสุทธิ ซึ่งช่วงราคาเสนอขายเบื้องต้นอยู่ที่ 10.40-10.80 บาทต่อหน่วย